《维阳府学四柏堂》
宋代·释道潜

頖宫本凄凉，庭户无冗长。苍然馀四柏，终日清相向。

夫人擅所有，高怀益超放。炎蒸五六月，大厦如瓮盎。

凉飙天外来，披拂逾一饷。恍如乘虚舟，破月渡溟涨。

严冬众木死，薿薿独无恙。非求造化私，故与冰雪抗。

宜亦有神明，兹焉阴所相。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。